****

อ**ย. ผนึกกำลัง 3 ยักษ์ อี-คอมเมิร์ซ เปิดตัว API - AI กวาดจับผลิตภัณฑ์สุขภาพผิดกฎหมายออนไลน์**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

อย. เปิดงาน **"ติดปีก อย. ไทย ผู้บริโภคมั่นใจ ผลิตภัณฑ์ปลอดภัยในอี-คอมเมิร์ซ"** เพื่อแก้ไขปัญหาการโฆษณาและขายผลิตภัณฑ์สุขภาพที่ไม่ได้รับอนุญาตผ่านแพลตฟอร์มออนไลน์ ด้วยการนำเทคโนโลยี **API และ AI**มาใช้ในการตรวจจับและสกัดกั้นสินค้าตั้งแต่ต้นทาง ก่อนจะถึงมือผู้บริโภค

วันนี้ (4 กรกฎาคม 2568) **นายวิชัย ไชยมงคล ที่ปรึกษารัฐมนตรีว่าการกระทรวงสาธารณสุข** เป็นประธานเปิดงาน "ติดปีก อย.ไทย ผู้บริโภคมั่นใจ ผลิตภัณฑ์ปลอดภัยในอี-คอมเมิร์ซ"ที่ห้องประชุมใหญ่ อาคาร OSSC ชั้น 10 สำนักงานคณะกรรมการอาหารและยา โดยงานนี้เกิดจากความร่วมมือระหว่าง อย. และแพลตฟอร์ม อี-คอมเมิร์ซ  
รายใหญ่ 3 แห่ง ได้แก่ **Lazada, Shopee และ Line Shopping** ในการพัฒนา**ระบบการเชื่อมโยง API** เพื่อป้องกันการขายผลิตภัณฑ์สุขภาพที่ไม่ได้รับอนุญาต โดยสามารถ**คัดกรองและหยุดปัญหาตั้งแต่ต้นทาง** ก่อนที่ผลิตภัณฑ์จะถึงมือผู้บริโภค

**นายวิชัย ไชยมงคล ที่ปรึกษารัฐมนตรีว่าการกระทรวงสาธารณสุข** กล่าวว่า นับเป็นก้าวสำคัญของ  
การยกระดับการคุ้มครองผู้บริโภคในยุคดิจิทัล ที่บูรณาการเทคโนโลยี นโยบาย และ ความร่วมมือทุกภาคส่วน  
เข้าด้วยกัน เพื่อสร้างความเชื่อมั่นให้กับประชาชนว่าผลิตภัณฑ์สุขภาพที่ซื้อผ่านแพลตฟอร์มอี-คอมเมิร์ซ   
มีความปลอดภัย ได้มาตรฐาน ซึ่งสอดรับกับนโยบายของรัฐบาลและกระทรวงสาธารณสุข ที่ให้ทุกหน่วยงานกวาดล้างผลิตภัณฑ์สุขภาพที่ไม่ปลอดภัยและไม่ได้มาตรฐานในแพลตฟอร์มออนไลน์ เพื่อปกป้องผู้บริโภคให้รอดพ้นจาก  
ภัยอันตรายและเพื่อสุขภาพที่ดีของพี่น้องประชาชน และหวังว่าจะเป็นการจุดประกายให้แพลตฟอร์ม อี-คอมเมิร์ซ  
อื่น ๆ ได้ร่วมมือกับ อย. ในการการคุ้มครองผู้บริโภคอย่างยั่งยืน

ภายในงานยังมีการจัดเสวนา **"ขับเคลื่อนด้วย API: ยกระดับแพลตฟอร์มป้องกันสินค้าผิดกฎหมาย"** และ **"นวัตกรรม AI: ยกระดับการคุ้มครองผู้บริโภคด้วยผลิตภัณฑ์ปลอดภัยใน E-commerce"** ด้วย

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** กล่าวเพิ่มเติมว่า นอกจากนี้ อย.   
ยังได้ร่วมมือกับ สถาบันวิจัยประชากรและสังคม **มหาวิทยาลัยมหิดล** และสถาบันวิทยาการหุ่นยนต์ภาคสนาม **มหาวิทยาลัยเทคโนโลยีพระจอมเกล้าธนบุรี** พร้อมได้รับการสนับสนุนจาก**องค์การอนามัยโลกประจำประเทศไทย** เพื่อพัฒนา**ระบบปัญญาประดิษฐ์ (AI)** ที่สามารถตรวจจับการโฆษณาขายผลิตภัณฑ์ที่ลักลอบนำเข้าหรือไม่มีฉลากได้อย่างมีประสิทธิภาพ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 4 กรกฎาคม 2568 ข่าวแจก 179 / ปีงบประมาณ พ.ศ. 2568**